สรรพสามิตประเดิมรีดภาษี4แสนล้าน
สรรพสามิตตั้งเป้ารีดภาษีกว่า 4 แสนล้านบาท ลุยรีดภาษีสินค้าทำลายสุขภาพและสิ่งแวดล้อม
6 ต.ค. 2554

สรรพสามิตตั้งเป้ารีดภาษีกว่า 4 แสนล้านบาท ลุยรีดภาษีสินค้าทำลายสุขภาพและสิ่งแวดล้อม
นางเบญจา หลุยเจริญ อธิบดีกรมสรรพสามิต กล่าวว่า ปีงบ ประมาณ 2555 กรมตั้งเป้าจัดเก็บรายได้ 4.05 แสนล้านบาท ภายใต้เงื่อนไขกรมต้องกลับมาเก็บภาษีสรรพสามิตน้ำมันดีเซลได้ตามเดิมที่ 5.30 บาทต่อลิตร หลังจากที่รัฐบาลขยายเวลาลดภาษีไปถึงเดือน ธ.ค. 2554
สำหรับปีงบประมาณ 2554 กรมจัดเก็บรายได้ที่ 3.99 แสนล้านบาท จากเป้าที่ตั้งไว้ 4.25 แสนล้านบาท เนื่องจากการลดเก็บภาษีน้ำมันดีเซลไป 6 เดือน เป็นเงิน 4 หมื่นล้านบาท ทั้งนี้หากไม่รวมภาษีน้ำมันที่หายไป ยังถือว่ากรมเก็บรายได้เกินเป้าที่ตั้งไว้
นางเบญจา กล่าวว่า ตอนกรมวางแผนเก็บภาษีสินค้าใหม่เพิ่มการเก็บรายได้ให้มากขึ้น โดยจะเน้นเก็บภาษีสินค้าที่ทำลายสุขภาพ เศรษฐกิจ สังคม และสิ่งแวดล้อมเป็นหลัก ซึ่งตอนนี้ก็อยู่ระหว่างการคุยในรายละเอียดอยู่ว่าจะดำเนินการอย่างไร เพื่อเสนอให้กระทรวงการคลังเห็นชอบ
ทั้งนี้ เป้าการเก็บรายได้ปี 2555 วงเงิน 1.98 ล้านล้านบาท เป็นการเก็บภาษีของกรมสรรพากร 1.6 ล้านล้านบาท กรมสรรพสามิต 4.05 แสนล้านบาท และกรมศุลกากร 1 แสนล้านบาท
นอกจากนี้ ยังมีการนำส่งรายได้ของรัฐวิสาหกิจ 1 แสนล้านบาท และการเก็บรายได้ของกรมธนารักษ์ 4,000 ล้านบาท